Li-S batteri lover 2.000 kilometer på en opladning

Indrømmet, der er mange, rigtig mange, forskere og firmaer der jagter den hellige gral indenfor batteriteknologien i disse år, hvor eksempelvis elbiler kræver noget ekstra af batteriet. Derfor skal alle ‘mirakler’ naturligvis tages med et gran salt. Men ikke desto mindre …

Et af de firmaer, der har vist lovende forskning, er australske Brightsun New Energy, der nu melder sig klar til industriel test af deres Li-S baserede batteri, der angiveligt kan give elbiler en rækkevidde på voldsomme 2.000 kilometer på en opladning. Hvis altså påstanden holder vand.

Resultaterne er ifølge firmaet nået gennem otte års forskning i såkaldte lithium-sulfur batterier, Li-S, der har en energitæthed, der er mellem 5-8 gange højere end på konventionelle lithium-batterier. Det giver teoretisk mobiltelefoner en levetid, der skal tælles i dage frem for timer – og i øvrigt kun vil tage ti minutter at oplade fra nul til 100 procent.

Men mobiltelefoner er lavt skudt; Brightsun forventer, at deres nye Li-S teknologi bliver grundstenen i både energilagring i stor skala samt til biler, busser, færger og luftfart.

Lang levetid

Der er for så vidt ikke noget nyt i litium-sulfur teknologien, der har været forsket i den i mindst 14 år. Der forskers blandt andet i Li-S teknologien i Tyskland, USA, Korea og Kina, men en af udfordringerne er batteriets overordnede levetid – altså hvor mange ladecykluser batteriet kan håndtere. Og det er her, Brughtsun hævder at have fået et stort gennembrud.

Forsøg hos Brightsun har vist, at deres Li-S batteri beholder 91 procent af kapaciteten efter 1.700 ladecykluser – altså et tab på bare 0,01 procent per ladecyklus. Til sammenligning kan moderne lithium-ion-batterier tåle at blive opladt og tømt omkring 500 til 1.500 gange – med et tab på 10-20 procent af den oprindelige lagerkapacitet til følge.

Næste skridt …

Brightsun er i øjeblikket i diskussion med potentielle investorer til en storstilet prøveproduktion af Li-S batterier. Firmaet forventer at være klar til produktion i slutningen af 2020.

En anden lovende batteriteknologi er Solid-State, som blandt andet Samsung er kommet langt med.

Li-S batteri lover 2.000 kilometer på en opladning